120 aastat tagasi, 4. juunil 1884. a õnnistati Otepää kirikus meie sinimustvalge, toonane EÜSi lipp. Vabariigi president Arnold Rüütel, Riigikogu esimees Ene Ergma ja peaminister Juhan Parts kuulutasid 2. veebruaril Tartus välja Eesti lipu aasta.  Eesti lipu aasta toimkond on moodustatud Eesti Vabariigi Riigikantselei juurde selleks, et koordineerida Eesti lipu 120. aastapäeva üritusi, kiriku esindajana osaleb ettevalmistustes assessor praost Tiit Salumäe. Toimkond on teinud ära suure töö, planeerides üritusi kogu aastaks.  29. mail peetakse oikumeeniline jumalateenistus Tallinna Jaani kirikus, 5. juunil peab Eesti Üliõpilaste Selts Tartus ajalookonverentsi. Samal päeval on Pika Hermanni torni jalamil planeeritud liputseremoonia. 22. juulil meenutatakse Otepääl Jakob Hurda 165. sünniaastapäeva konverentsi ja jumalateenistusega.  Siia ritta mahub ka lipulaulu sõnade autori Martin Lipu 150. sünniaastapäeva tähistamine Nõos  märtsikuu lõpupäevil. Juunis avatakse Rahvusraamatukogus Eesti lipule pühendatud rändnäitus. Vabariigi valitsus on ürituste tarvis eraldanud reservist üle poole miljoni krooni.  Lipuaasta toimkonna esimees Jüri Trei välisministeeriumist ütles, et aasta on rikas sündmuste poolest, kus rahvustunnet rõhutav sinimustvalge saab uhkelt lehvida näiteks ESTO päevadel Riias ning laulu- ja tantsupeol, mille kavasse on lülitatud ka Enn Võrgu ja Martin Lipu «Eesti lipp».  Lipuaasta kulminatsioon on 4. juunil  Otepääl terve päeva kestvate pidustustega. Kella 11st eksponeerib EÜS kirikus ajaloolist Eesti lippu. Kell 11.30 saabub Otepääle hobuvanker trikolooriga. Jumalateenistus algab kell 12, sellele järgneb kiriku ees aktus, kõne peavad Eesti Vabariigi president ja peaminister, samuti EÜSi vilistlaskogu ja EÜSi praegune esimees, järgneb rahvapidu pastoraadi õuel. Õhtul kell 18 annab kontserdi Ellerhein. Kogu päeva jooksul on pastoraadis avatud Lipu muuseum.  Jumalateenistusel jutlustab Eesti Üliõpilaste  Seltsi auvil!, E.E.L.K. peapiiskop Udo Petersoo.  Mari Paenurm